Diari Oficial de la Generalitat Valenciana


Sumari del DOGV 6746, del 02-04-2012 (2012/3199)

RESOLUCIÓ de 27 de març de 2012, de la presidenta del Consell Valencià de l'Esport, per la qual es convoquen les subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana durant l'any 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6746

Data del DOGV
:   02-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3199


Data del document
:   27-03-2012

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * ajuda pública

RESOLUCIÓ de 27 de març de 2012, de la presidenta del Consell Valencià de l'Esport, per la qual es convoquen les subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana durant l'any 2012. [2012/3199]
La Llei 2/2011, de 22 de març, de l'Esport i l'Activitat Física a la Comunitat Valenciana, inclou entre els seus principis rectors la consideració de l'esport i l'activitat física com a activitats socials d'interés públic, com a manifestació cultural, i com a fenomen social amb notable influència en sectors com l'educació, sanitat, medi ambient, ocupació, economia, turisme, benestar social i altres sectors relacionats.
Igualment entre estos principis rectors es troba l'optimització i complementarietat dels recursos públics i privats, amb especial atenció a la coordinació de les actuacions de les diferents administracions i entitats vinculades a l'esport.
Basant-se en això, la Generalitat pretén recolzar l'organització d'esdeveniments esportius especials, com a vehicle per a promocionar l'esport i la participació dels ciutadans en este, així com promocionar la imatge de la Comunitat Valenciana.
En virtut d'això i fent ús de les competències assignades en la Llei 3/2006, del 12 de maig, de la Generalitat, de Creació del Consell Valencià de l'Esport, i en el Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny 1991, del Consell de la Generalitat Valenciana, i la Llei 38/2003, de 17 de novembre, General de Subvencions, resolc:
Primer
Convocar la concessió de subvencions destinades a federacions esportives, clubs esportius, ajuntaments, entitats locals menors i organismes autònoms municipals de la Comunitat Valenciana, per a l'organització d'esdeveniments esportius especials a la Comunitat al llarg de l'any 2012, per un import global màxim de 300.000 euros, amb càrrec al capítol IV, línia de subvenció T2142, dels Pressupostos del Consell Valencià de l'Esport de la Generalitat per a 2012.
Segon
Aprovar les bases per les quals es regula la convocatòria de subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana durant l'any 2012, que figuren com a annex I de la present resolució.
Tercer
Que les esmentades ajudes no necessiten ser notificades a la Comissió Europea al no reunir els requisits de l'article 107 del TFUE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic, atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis i per això no hi ha possibilitat de falsejament de la competència.
Quart
La present resolució produirà efectes l'endemà de la seua publicació en el Diari Oficial de la Comunitat Valenciana.
Quint
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que esgota la via administrativa, s'hi podrà interposar un recurs potestatiu de reposició o bé, directament, un recurs contenciós administratiu en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant de la consellera de Turisme, Cultura i Esport i presidenta del Consell Valencià de l'Esport, en el termini d'un mes a comptar des de l'endemà de la publicació de la present resolució en el Diari Oficial de la Comunitat Valenciana, excloent-ne les administracions públiques, de conformitat amb el que disposa l'article 44.1 de la Llei 29/1998, de 13 de juliol, reguladora de la jurisdicció contenciosa administrativa.
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la present resolució en el Diari Oficial de la Comunitat Valenciana.
València, 27 de març de 2012.- La consellera de Turisme, Cultura i Esport i presidenta del Consell Valencià de l'Esport, p. d. (Resolució 29.12.2006, DOCV 5435), el secretari autonòmic de Cultura i Esport i vicepresident del Consell Valencià de l'Esport: Rafael Ripoll Navarro.
Annex I
Bases per les quals es regula la convocatòria i concessió de subvencions destinades a federacions esportives, clubs esportius, ajuntaments, entitats locals menors i organismes autònoms municipals, per a l'organització d'esdeveniments esportius especials a la Comunitat Valenciana durant l'any 2012
Primera. Beneficiaris
Podran sol·licitar estes subvencions les federacions, clubs esportius inscrits en el Registre d'Entitats Esportives de la Comunitat Valenciana, així com els ajuntaments, les entitats locals menors i els organismes autònoms municipals de la Comunitat Valenciana, amb competències en matèria d'esport i que reunisquen els requisits establits en la present resolució i en l'article 13 de la Llei 38/2003, de 17 de novembre, General de Subvencions.
Segona. Objecte i aplicació de les subvencions
2.1. Les subvencions objecte d'esta convocatòria tindran com a finalitat recolzar l'organització i realització d'esdeveniments esportius especials de caràcter internacional o nacional que tinguen lloc a la Comunitat Valenciana.
2.2. Als efectes de la present resolució, tindrà la consideració d'esdeveniment esportiu especial tot esdeveniment esportiu, de caràcter extraordinari o anual, que acredite una gran rellevància, fonamentada en la seua repercussió social i l'alt nivell dels esportistes participants, els objectius principals del qual siguen desenrotllar una competició esportiva oficial d'àmbit nacional o internacional, reconeguda per la federació esportiva corresponent i que puga enquadrar-se en la següent classificació, excloses les lligues i les seues fases classificatòries:
A) Campionats oficials del món, d'Europa o d'Espanya, qualificats com a tals per les federacions esportives corresponents, que es classificaran com:
A1: Campionats del món
A2: Campionats d'Europa
A3: Campionats d'Espanya (i copes de SM el Rei o la Reina)
B) Altres competicions oficials d'àmbit internacional i nacional, de categoria sènior o absoluta, o la seua immediata inferior, qualificades per la federació esportiva corresponent. Es consideraran en este nivell les d'esport autòcton qualificades per la federació autonòmica corresponent. Es classificaran com a:
B1: Competicions d'àmbit internacional.
B2: Competicions d'àmbit nacional.
B3: Competicions d'esport autòcton.
Es consideraran dins de la classificació que els corresponga per àmbit dins de l'apartat B, les proves esportives de participació popular incloses en calendari federatiu sempre que no estiguen incloses en els circuits estables de carreres populars ja organitzats per les administracions locals.
2.3. El reconeixement del caràcter nacional s'adquirirà per la participació, com a mínim, d'un 25% d'esportistes, clubs o seleccions, representatius d'altres comunitats autònomes. Així mateix, el caràcter internacional s'adquirirà per la participació, com a mínim, d'un 25% d'esportistes, clubs o seleccions, representatius d'altres països.
2.4. S'agruparan dins de la mateixa sol·licitud els esdeveniments esportius que puguen considerar-se dins d'un altre esdeveniment per aspectes organitzatius manifestament comuns, per ser etapes d'una mateixa competició, per coincidir en instal·lació i dates, o circumstàncies semblants. En este cas s'informarà l'entitat sol·licitant perquè s'esmene, d'acord amb el que establix la base 4.2.
Tercera. Sol·licituds i documentació
3.1. Les entitats a què va dirigida esta convocatòria podran presentar un màxim de dos sol·licituds, excepte les federacions esportives que podran presentar-ne tres. Les sol·licituds es formalitzaran per mitjà d'instància dirigida al Consell Valencià de l'Esport, segons el model que figura com a annex II de la present resolució.
La sol·licitud la firmarà qui exercisca la representació de l'entitat sol·licitant de la subvenció i presentarà document que ho acredite, en cas de no constar en el Consell Valencià de l'Esport.
3.2. La instància per a cada esdeveniment s'acompanyarà de la següent informació i documentació:
a) Informe de l'esdeveniment segons model de l'annex III, que haurà d'incloure com a mínim: denominació de l'esdeveniment, tipus de competició, entitats participants i nombre de participants, comités d'honor i organitzador) calendari, instal·lacions i material publicitari (en què s'incloga el logotip de la Generalitat Valenciana i del Consell Valencià de l'Esport o el compromís exprés del qual s'inclourà).
b) Pressupost d'ingressos i gastos segons l'annex IV, en el qual figurarà la relació de totes les ajudes i subvencions sol·licitades i/o concedides per qualsevol administració o ens públic o privat.
c) Informe de la federació autonòmica corresponent, segons el model que figura com a annex V d'esta resolució, en què s'expresse:
- El seu reconeixement previ i la conformitat amb la celebració, amb indicació, si és el cas, de si està confirmada o pendent la concessió d'organització de l'esdeveniment al sol·licitant.
- Grau de participació, col·laboració o organització de la mateixa federació en la realització de l'esdeveniment.
- Caràcter internacional o nacional de l'esdeveniment. Reconeixement oficial com a campionat d'Espanya, i en el cas de campionat d'Europa o Mundial amb el vistiplau de la federació espanyola.
- Nivell tècnic i rang dels participants, i categories.
d) Fitxa de manteniment de tercers en què conste la titularitat del compte bancari on es vullga rebre la subvenció sol·licitada, segons el model inclòs com a annex VI d'esta resolució o, si és el cas, assenyalar en la sol·licitud si s'ha presentat ja en una altra convocatòria d'este o un altre any, indicant en quin.
e) Documentació acreditativa que es troben al corrent en les seues obligacions tributàries i amb la Seguretat Social, per mitjà de certificació vigent en el moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21.06.1996), l'article 2 de la qual remet indirectament al Reial Decret 1098/2001, articles 13 i 14, per derogació del Reial Decret 390/1996, excepte els exonerats per l'article 3 de l'orde esmentada, entre altres les subvencions lliurades a favor d'entitats locals.
Per al seu emplenament el beneficiari podrà:
- Autoritzar expressament el Consell Valencià de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i amb la Seguretat Social, per mitjà de l'ompliment de l'apartat F de la sol·licitud.
- En el supòsit de no-autorització, el beneficiari haurà de presentar certificació del seu compliment, excepte quan ja s'hagen presentat, dins del mateix exercici econòmic, davant del Consell Valencià de l'Esport, en compliment de la mateixa o de semblant convocatòria de subvencions, sempre que s'indique expressament en quina convocatòria han sigut presentades, i que estes certificacions estiguen vigents en eixe moment.
f) Declaració responsable de no estar incurs en les prohibicions per a obtindre la condició de beneficiari, assenyalades en l'article 13, de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud de subvenció.
g) Declaració responsable, del titular de l'entitat sol·licitant de complir les autoritzacions pertinents per a l'organització de l'esdeveniment i disposar de les assegurances de responsabilitat civil i d'assistència sanitària, d'acord amb el que establix l'article 29 de la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana. Esta declaració està inclosa en l'apartat D de la sol·licitud de subvenció.
3.3. Tots els documents que s'aporten hauran de ser originals.
3.4. A més de la informació i documentació assenyalada en el punt 3.2, el Servici d'Esport d'Elit, Alt Rendiment i Formació Esportiva del Consell Valencià de l'Esport, com a òrgan instructor, podrà, en qualsevol moment de la tramitació de l'expedient, demanar qualsevol altra que considere necessària per al millor coneixement i comprensió de l'esdeveniment i valoració de la possible subvenció a concedir.
3.5. Les sol·licituds es presentaran en el Registre del Consell Valencià de l'Esport o de les seues delegacions territorials d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, per tal que a la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
Quan la sol·licitud no es presente en cap dels registres dependents del Consell Valencià de l'Esport, es recomana enviar-la per fax (núm. 346 280 564) al Consell Valencià de l'Esport.
Així mateix, podrà fer-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar juntament amb la sol·licitud no poden ser presentats de forma telemàtica, es farà l'entrega d'estos per registre d'entrada, en el termini més breu possible dins de l'establit en la base 3.6 d'esta convocatòria.
3.6. El termini de presentació d'instàncies finalitzarà el 27 d'abril de 2012. L'incompliment d'este termini determinarà automàticament l'exclusió.
Quarta. Tramitació per les delegacions territorials del Consell Valencià de l'Esport
4.1. A causa de l'elevat nombre de sol·licituds i com a expressió del principi de desconcentració administrativa, les delegacions territorials del Consell Valencià de l'Esport tramitaran les sol·licituds corresponents.
4.2. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta, s'observara que hi falten documents o dades essencials per a la resolució de l'expedient, la delegació territorial del Consell Valencià de l'Esport corresponent els reclamarà al sol·licitant i li concedirà un termini de 10 dies perquè puga esmenar la falta o aportar els documents preceptius, amb la indicació que si així no ho fera es considerarà que desistitx de la seua petició. En este cas, la delegació territorial remetrà l'expedient, fent-hi constar esta incidència al Consell Valencià de l'Esport, que declararà l'esmentat desistiment amb resolució prèvia dictada a este efecte.
4.3. En el termini de 45 dies a comptar des del següent de la finalització del termini de presentació de sol·licituds, les delegacions territorials del Consell Valencià de l'Esport remetran al Consell Valencià de l'Esport els expedients complets i degudament formalitzats i valorats tècnicament, a fi que se'n faça la tramitació corresponent.
4.4. Així mateix, una vegada realitzat l'esdeveniment i presentada la documentació justificativa, la delegació territorial del Consell Valencià de l'Esport corresponent acreditarà al Consell Valencià de l'Esport el seu compliment i adequació als fins de la convocatòria i normativa vigent, per al seu tràmit comptable.
Quinta. Valoració de les sol·licituds i resolució del procediment
5.1. Als efectes previstos en esta resolució, es constituirà una comissió tècnica d'avaluació formada per cinc membres designats per la Vicepresidència del Consell Valencià de l'Esport, encarregada de l'estudi i la valoració de les sol·licituds presentades.
5.2. La comissió valorarà els projectes d'esdeveniments en funció de la seua rellevància, establint una prelació entre les sol·licituds presentades per mitjà de la seua comparació, adjudicant només aquelles que hagen obtingut major valoració fins a l'esgotament del crèdit pressupostari consignat a este efecte segons els nivells establits en la base segona d'esta resolució i els criteris que s'indiquen a continuació:
1) Naturalesa i nivell de l'esdeveniment, valorat fins al 60%:
- La qualificació oficial, de caràcter extraordinari per a enguany, per la federació internacional o espanyola com a campionats oficials del món, d'Europa o d'Espanya.
- Participació de seleccions nacionals o territorials, equips representatius de clubs o de caràcter individual.
- Fase de la competició a què es referix l'esdeveniment, fase final, fase de classificació o prova puntuable.
- Categoria esportiva o edat, d'acord amb les establides per a cada modalitat esportiva: sènior o immediata inferior.
- Classificació de la modalitat esportiva, en funció de la seua afiliació internacional o el seu reconeixement pel Comité Olímpic Internacional.
- Caràcter de l'esdeveniment: anual o extraordinari.
2) Nombre d'esportistes participants de l'última edició finalitzada, o dels inscrits en esta en el cas de ser la primera edició de l'esdeveniment, que es valorarà fins al 20%.
3) Volum del pressupost global i viabilitat econòmica: equilibri i ordenació del pressupost d'ingressos i gastos, aportació de patrocinadors i altres, etc., que es valorarà fins al 20%.
5.3. L'import total màxim fixat en la present convocatòria es distribuirà entre els beneficiaris atenent els criteris especificats en la base 5.2. S'establix com a límit màxim de subvenció el 30% del pressupost d'ingressos i gastos presentat, excloent-ne els premis en metàl·lic, o de la liquidació dels totals d'ingressos i gastos de l'any anterior, si es tracta d'un esdeveniment anual subvencionat l'any anterior; o fins al 50% de l'aportació del beneficiari, quan este només assumisca un percentatge de gastos inferior al 50% de la liquidació total de l'esdeveniment; o fins al 75% en el cas de federacions esportives de la Comunitat Valenciana que organitzen esdeveniments que consten de successius circuits o fases coorganitzades al seu torn per clubs i entitats.
5.4. No es concedirà cap subvenció en el cas de no haver justificat correctament la subvenció de l'última convocatòria, dins del termini i en la forma escaient.
5.5. No es concedirà cap subvenció si no s'inclou en el material publicitari de l'esdeveniment la col·laboració del Consell Valencià de l'Esport de la Generalitat. La imatge gràfica d'esta entitat haurà de ser la que consta en la pàgina web del Consell Valencià de l'Esport en l'enllaç següent: .
5.6. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la Vicepresidència del Consell Valencià de l'Esport, que resoldrà, per delegació de la presidència, sobre l'ajuda i determinarà la seua quantia.
5.7. La Vicepresidència del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos des de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria, s'entendran denegades. El Consell Valencià de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.
5.8. La subvenció per a un esdeveniment només podrà tindre un únic beneficiari. En el cas de duplicitat de sol·licitud, per més d'una entitat per a un mateix esdeveniment, caldrà establir a quin dels sol·licitants correspon la principal responsabilitat quant a l'organització d'este, a la vista de la documentació presentada i els informes, si és el cas, del sol·licitant i la federació esportiva corresponent.
Els esdeveniments que al seu torn formen part d'un altre esdeveniment superior, com són les proves puntuables o classificatòries, no seran objecte de subvenció si l'esdeveniment superior és subvencionat, segons el que establix la base 2.4.
Es podrà subcontractar l'organització de l'activitat en un percentatge no superior al 50% dels gastos assumits pel beneficiari de la subvenció.
En la liquidació de l'entitat beneficiària no es podran incloure gastos abonats a altres entitats que figuren com a organitzadores en la liquidació total de l'esdeveniment (factures entre organitzadors).
Sexta. Obligacions dels beneficiaris
6.1. Mantindre's en la situació que legitima la seua concessió i complir la finalitat de la subvenció concedida.
6.2. Acreditar el compliment dels requisits i les condicions que determinen la concessió o gaudi de l'ajuda.
6.3. Sotmetre's a les actuacions de control financer que corresponen a la Intervenció General i a la Sindicatura de Comptes, en relació amb les subvencions i ajudes concedides.
6.4. Comunicar al Consell Valencià de l'Esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
6.5. Acreditar que es troba al corrent en el compliment de les seues obligacions tributàries i amb la Seguretat Social, segons s'indica en la base 3.2.e).
6.6. Disposar dels llibres comptables per a garantir l'exercici adequat de les facultats de comprovació i control.
6.7. Conservar els documents justificatius de l'aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.
6.8. Fer constar expressament en tota informació o documentació pròpia de l'esdeveniment esportiu la col·laboració del Consell Valencià de l'Esport de la Generalitat, en els termes de la base 5.5.
6.9. Col·locar en les instal·lacions en lloc visible i durant la realització de l'esdeveniment, publicitat estàtica al·lusiva a la col·laboració del Consell Valencià de l'Esport de la Generalitat.
6.10. Realitzar i organitzar els esdeveniments esportius per als quals fóra concedida la subvenció, i totes les autoritzacions pertinents, així com disposar de les assegurances exigibles i de l'assistència sanitària, serà d'exclusiva responsabilitat de l'entitat. Així mateix, seran al seu càrrec els mitjans humans i materials que es calga per al seu compliment, fins i tot el de les obligacions fiscals i de la Seguretat Social que es deriven d'estos.
6.11. Notificar al Consell Valencià de l'Esport qualsevol proposta de canvi o modificació de l'organització de l'esdeveniment i dels pressupostos presentats, en el moment en què es produïsca.
6.12. L'organització haurà de comunicar, amb una antelació mínima de 7 dies, al CVE la celebració de rodes de premsa, presentacions, actes d'entrega de trofeus, així com qualsevol acte derivat d'este.
6.13. Procedir al reintegrament dels fons percebuts en els supòsits previstos en la base deu.
Sèptima. Modificació de la resolució de concessió
7.1. L'import de la subvenció concedida en cap cas no podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni supere el 30% de la liquidació total d'ingressos i gastos, o si és el cas, del 50% de l'aportació de l'entitat beneficiària degudament justificada, o el 75% en el cas de federacions esportives de la Comunitat Valenciana, d'acord amb el punt 5.3.
7.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
Octava. Procediment de pagament i terminis de justificació
8.1. El lliurament de les subvencions es produirà a la finalització de l'esdeveniment esportiu, amb la justificació prèvia documental dels gastos corresponents a la realització de l'activitat objecte de la subvenció concedida, en la forma prevista en la base novena de la present resolució.
8.2. Terminis de justificació:
Amb caràcter general, el termini de presentació de les justificacions requerides conclourà el 28 de setembre de l'any 2012, amb les excepcions següents:
- Esdeveniments que se celebren entre l'1 d'octubre i el 30 de novembre, fins al 12 de desembre.
- Esdeveniments que se celebren entre els dies 1 i 31 de desembre, fins al 9 de gener de l'any 2013, i hauran de presentar abans del 12 de desembre de 2012 els documents justificatius dels gastos amb càrrec a la subvenció del Consell Valencià de l'Esport que s'especifiquen en la base 9.1.
8.3. Transcorregut el termini establit de justificació sense haver-se presentat esta, es requerirà el beneficiari perquè en el termini improrrogable de quinze dies siga presentada. La falta de presentació de la justificació en el termini establit en este apartat comportarà la pèrdua de la subvenció i la resta de responsabilitats establides en la Llei General de Subvencions. La presentació de la justificació en el termini addicional establit en este apartat no eximirà el beneficiari de les sancions que, d'acord amb la Llei General de Subvencions, pertoquen.
Novena. Justificació de la subvenció
9.1. Per a la percepció de la subvenció les entitats beneficiàries hauran de presentar la documentació següent:
a) Una memòria esportiva que incloga la informació de les activitats realitzades a l'empara de la subvenció, acompanyada del material de difusió de l'esdeveniment, cartells, tríptics, etc.
b) Una memòria econòmica justificativa del cost de les activitats realitzades, que haurà de contindre:
- Una relació classificada de tots els gastos de l'activitat assumits pel beneficiari, amb indicació del creditor i del document, el seu import i data d'emissió. S'indicarà quins d'estos gastos són finançats amb la subvenció concedida pel Consell Valencià de l'Esport i la data de pagament.
- Les factures justificatives dels gastos ressenyats en la relació esmentada, amb càrrec a la subvenció del Consell Valencià de l'Esport, en original i còpia. Una vegada comprovats els documents, es tornaran a les entitats els originals per a la seua custòdia.
- Una liquidació total dels ingressos i gastos de l'esdeveniment que incloga els ingressos segons la seua procedència i entitat que els rep, i els gastos per conceptes i entitat que els ha assumit, segons el model que estarà disponible en les delegacions territorials del Consell Valencià de l'Esport.
Per als gastos de prestació de servicis per empreses de consultories o assistència tècnica que superen la quantitat de 18.000 €, el beneficiari haurà d'acreditar haver sol·licitat, com a mínim, tres ofertes de diferents proveïdors. L'elecció es farà d'acord amb criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa (article 31.3 de la Llei 38/2003, General de Subvencions, modificat per la disposició final quinta de la Llei 14/2011, de la Ciència, la Tecnologia i la Innovació).
9.2. Els justificants integrants de la relació classificada de gastos hauran de complir els requisits establits en el Reial Decret 1496/2003, de 28 de novembre (BOE de 29.11.2003).
9.3. Queden exclosos de la possibilitat de la seua justificació amb fons procedents de la subvenció del Consell Valencià de l'Esport els gastos ocasionats per:
- Adquisició d'immobilitzat.
- Adquisició de béns destinats a la venda.
- Tributs (excepte l'IVA no repercutit).
- Aportacions a sistemes complementaris de pensions.
- Multes i recàrrecs per pròrroga o constrenyiment imposat per qualsevol administració pública.
- Els bitllets emesos i no utilitzats.
- Gastos extres d'hotel o semblants.
- Indemnitzacions per raó de servici que superen les quanties exceptuades de gravamen establides en la legislació vigent de l'IRPF.
- Gastos sumptuaris.
- Els regulats com a tals en la Llei 38/2003, de 17 de novembre, General de Subvencions.
- Queden exclosos de la subvenció els gastos ocasionats per premis, cànon o drets d'organització i gastos d'homologació de l'esdeveniment.
Deu. Reintegrament i/o revocació de les subvencions
10.1. Escaurà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:
a) Incompliment de l'obligació de justificació.
b) Obtenció de la subvenció sense reunir les condicions requerides.
c) Incompliment de la finalitat per a la qual va ser concedida la subvenció.
d) Incompliment de les condicions imposades als beneficiaris amb motiu de la concessió de la subvenció.
e) Igualment, en el supòsit previst en la base 7.1, quan la subvenció principal siga del Consell Valencià de l'Esport, escaurà el reintegrament de l'excés obtingut sobre el 30, 50 o 75%, segons el cas, de l'aportació de l'entitat beneficiària degudament justificada.
f) Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.
10.2. Els supòsits de reintegrament s'establixen sense perjuí dels casos en què pertoque incoar un expedient sancionador, d'acord amb el que establixen els articles 52 i següents de la Llei General de Subvencions.
Onze. Legislació aplicable
En tot allò no previst en esta resolució, els beneficiaris se sotmetran al que establix el text refós de la Llei d'Hisenda Pública de la Generalitat Valenciana, la llei de pressupostos de la Generalitat per a l'exercici de què es tracte i el que s'ha regulat en la Llei 38/2003, General de Subvencions.